Na temelju članka 35. stavka 1. Zakona o predškolskom odgoju i obrazovanju („Narodne novine“, broj: 10/97, 107/07, 94/13, 98/19), članka 34. stavka 1. točke 1. i Statuta Dječjeg vrtića „Poneštrica“, Upravno vijeće Dječjeg vrtića „Poneštrica“, na sjednici održanoj dana 27. travnja 2022. godine, donijelo je

PRAVILNIK O UPISU DJECE U DJEČJI VRTIĆ

„PONEŠTRICA“

#  I. OPĆE ODREDBE

Članak 1.

1. Pravilnikom o upisu djece u Dječji vrtić „Poneštrica“ (u daljnjem tekstu: Pravilnik) utvrđuje se postupak upisa djece u Dječji vrtić „Poneštrica“, (u daljnjem tekstu: Vrtić), ostvarivanje reda prvenstva pri upisu i druga pitanja u svezi upisa te postupak ispisa djece.

1. Izrazi koji se za fizičke osobe koriste u ovome Pravilniku u muškom rodu su neutralni i odnose se na osobe muškog i ženskog spola.

Članak 2.

(1) Odredbe ovog Pravilnika koje se odnose na roditelje na odgovarajući se način primjenjuju na skrbnike i udomitelje (u daljnjem tekstu: Roditelj).

Članak 3.

1. U Vrtić se mogu upisivati djeca od navršenih godinu dana do polaska u osnovnu školu i to u redovite programe.

1. Programi se provode sukladno uvjetima propisanim važećim zakonskim odredbama koji uređuju predškolski odgoj i obrazovanje, provedbenim propisima donesenim prema odredbama toga zakona i općim aktima Vrtića.

 Članak 4.

(1) Raspoloživi kapacitet Vrtića je 9 odgojno - obrazovnih skupina redovitog programa. Broj djece u skupinama mora biti u skladu s Državnim pedagoškim standardom predškolskog odgoja i obrazovanja („Narodne novine“, broj: 63/08, 90/10.).

 Članak 5.

(1) Redovni programi koji se održavaju u Vrtiću su cjelodnevni 10-satni vrtićki i 10-satni jaslički program.

 Članak 6.

(1) Pedagoška godina započinje 1. rujna tekuće, a završava 31. kolovoza sljedeće godine. U novu pedagošku godinu upisuje se dok se ne popune postojeći kapaciteti Vrtića na upražnjena mjesta sukladno Državnom pedagoškom standardu predškolskog odgoja i obrazovanja i Odluci o upisu djece u Dječji vrtić „Poneštrica“ (u daljnjem tekstu: Odluka).

#  II. UPIS DJECE U REDOVNE PROGRAME VRTIĆA

Članak 7.

(1) Upisi se provode kao redovni ili skraćeni upisi.

Članak 8.

(1) Upis u programe ranog i predškolskog odgoja provodi se sukladno Odluci koju donosi Upravno vijeće za svaku pedagošku godinu, uz suglasnost Osnivača.

(2) Temeljem Odluke iz stavka 1. ovog članka Vrtić objavljuje natječaj za upis djece.

(3) Natječaj se objavljuje na web stranicama i oglasnim pločama Vrtića.

(4) Natječaj sadrži podatke o trajanju, vremenu i mjestu upisa, vrsti programa, uvjete upisa i potrebnoj dokumentaciji.

## II.I. REDOVNI UPIS

Članak 9.

1. Za dijete koje se prvi put prijavljuje, Zahtjev za upis s traženom dokumentacijom (u daljnjem tekstu: Zahtjev za upis) podnosi Roditelj. Obrazac Zahtjeva za upis može se preuzeti na mrežnim stranicama Vrtića ili osobno u Vrtiću, uz prethodnu najavu.

1. Zahtjev za upis s pripadajućom dokumentacijom podnosi se djelatnicima Vrtića. U Zahtjevu za upis Roditelj odabire objekt za čiji je upis zainteresiran.
2. Prijave za upis sa nepotpunom dokumentacijom neće se razmatrati.

Članak 10.

(1) Uz ispunjeni obrazac Zahtjeva za upis roditelji su dužni dostaviti sljedeću

 dokumentaciju:

-potvrdu o obavljenom zdravstvenom sistematskom pregledu predškolskog djeteta prije upisa u dječji vrtić (dokaz o cjelovito izvršenom cijepljenju djeteta prema Programu obveznih cijepljenja, odnosno liječnička potvrda o kontraindikacijama djeteta na cjepivo, za slučaj da neko cijepljenje nije izvršeno).

* + dokaz kojim ostvaruju prednost pri upisu iz članka 11. ovog Pravilnika,
	+ dokaz kojim ostvaruju prednost iz članka 12. ovog Pravilnika,
	+ potvrde o prebivalištu roditelja i djeteta,
	+ potvrde o zaposlenju oba roditelja.

Članak 11.

1. Prednost pri upisu u Vrtić ostvaruje:
	* dijete koje zajedno s oba roditelja ima prebivalište u Gradu Kastvu (Objekti Poneštrica i Kockica), Općini Viškovo (Objekt Sreća), Općini Klana (Objekt Čarobna šuma) i državljani su Republike Hrvatske,
	* dijete koje zajedno sa samohranim roditeljem ima prebivalište u Gradu Kastvu (Objekti Poneštrica i Kockica), Općini Viškovo (Objekt Sreća), Općini Klana (Objekt Čarobna šuma) i državljani su Republike Hrvatske,
	* dijete kojem je dodijeljen skrbnik ili je smješteno u udomiteljsku obitelj, neovisno o njegovom prebivalištu, ako njegov skrbnik ili udomitelj ima prebivalište u Gradu Kastvu (Objekti Poneštrica i Kockica), Općini Viškovo (Objekt Sreća), Općini Klana (Objekt Čarobna šuma).
2. U svrhu ostvarivanja prednosti iz stavka 1. ovog članka potrebno je dostaviti odgovarajuću dokumentaciju i to:
	* presliku domovnice za dijete, uvjerenje o prebivalištu (ne starije od 3 mjeseca) za dijete i roditelja,
	* presliku domovnice za dijete, uvjerenje o prebivalištu (ne starije od 3 mjeseca) za dijete i samohranog roditelja,
	* presliku domovnice za dijete, uvjerenje o prebivalištu (ne starije od 3 mjeseca) za skrbnika ili udomitelja.

Članak 12.

1. Ukoliko podnositelji Zahtjeva za upis ostvaruju uvjete prebivališta iz članka 11. ovog Pravilnika, prednost pri upisu ostvaruje se formiranjem redoslijeda upisa prema sljedećem sustavu bodovanja:

 1. djeca zaposlenih roditelja**- 5** bodova za svakog zaposlenog roditelja

1. djeca samohranih roditelja i djeca u udomiteljskim obiteljima- **10** bodova
2. djeca s teškoćama u razvoju - **4** boda
3. djeca iz obitelji s troje ili više djece - **1** bod za svako dijete iz obitelji
4. djeca koja su se prijavila na natječaj za upise (u Dječji vrtić Poneštrica) u prošloj pedagoškoj godini, a nisu ostvarila pravo upisa - **1** bod

(2) Ako neko dijete ispunjava više kriterija iz stavka 1. ovog članka, broj bodova za to dijete izračunava se zbrojem bodova svih kriterija koje to dijete ispunjava.

(3) Ako dvoje ili više djece ostvari jednak broj bodova, redoslijed upisa utvrđuje se usporedbom kriterija navedenih u stavku 1. ovog članka koje ispunjava pojedino dijete, na način da se redoslijed upisa formira prema redoslijedu kriterija navedenih u stavku 1. ovog članka koje ispunjava pojedino dijete.

(4) Ako dvoje ili više djece ostvari jednak broj bodova i ispunjava iste kriterije iz stavka 1. ovog članka, prednost upisa utvrđuje se po kriteriju starosti djeteta i to od starijeg prema mlađem.

(5) Iznimno od odredbi ovog članka, prednost pri upisu prije sve druge djece, neovisno o sustavu bodovanja iz stavka 1. ovog članka ostvaruju redom:

1. djeca u godini prije polaska u osnovnu školu koja ispunjavaju uvjet iz članka 11. ovog Pravilnika,
2. djeca roditelja žrtava i invalida Domovinskog rata koja ispunjavaju uvjet iz članka 11. ovog Pravilnika.
3. djeca čiji članovi obitelji pohađaju ili su pohađali ovaj vrtić, a koji ispunjavaju uvjet iz članka 11. ovog Pravilnika.

(6) Pod samohranim Roditeljem u smislu ovog Pravilnika smatra se roditelj koji s djetetom - polaznikom dječjeg vrtića ili kandidatom za polaznika dječjeg vrtića živi i nad njime ostvaruje samostalnu ili zajedničku roditeljsku skrb, a nije u braku ili izvanbračnoj zajednici s drugim roditeljem tog djeteta ili bilo kojom trećom osobom.

(7) Dijete s teškoćama u razvoju je ono dijete kojemu su vrsta i stupanj teškoće utvrđeni sukladno propisima iz socijalne skrbi.

 (8) Uključivanje djece s teškoćama u razvoju koja ostvaruju pravo prednosti pri upisu provodit će se ukoliko Vrtić može osigurati kadrovske i organizacijske uvjete rada i boravka djece te sukladno odredbama Državnog pedagoškog standarda predškolskog odgoja i obrazovanja.

(9) Ostvarivanje prednosti iz ovog članka odnosi se samo na postupak redovnog upisa, dok

se skraćeni upis provodi neovisno o kriterijima prednosti.

Članak 13.

(1) Vezano uz ostvarivanja reda prvenstva po kriterijima iz ovog članka potrebno je dostaviti:

1. djeca roditelja žrtava i invalida Domovinskog rata - pravomoćno rješenje nadležnog tijela kojim se dokazuje status roditelja žrtve ili invalida Domovinskog rata,
2. djeca zaposlenih roditelja - potvrda o zaposlenju za oba roditelja,
3. djeca s teškoćama u razvoju - pravomoćno rješenje Centra za socijalnu skrb,
4. djeca samohranih roditelja i djeca uzeta na uzdržavanje - rodni list, presuda ili rješenje nadležnog tijela za samohrane roditelje ili skrbnike, te pisana izjava kojom roditelj/skrbnik pod materijalnom i kaznenom odgovornošću izjavljuje da nije u braku ili izvanbračnoj zajednici,
5. djeca iz obitelji s troje ili više djece - rodne listove za svu malodobnu djecu, odnosno, punoljetnu uzdržavanu djecu, kao dokaz da je dijete iz obitelji s troje ili više djece,

6. djeca u godini prije polaska u osnovnu školu - rodni list za djecu.

(2) Uz Prijavu za upis prilažu se preslike dokumenata. Vrtić zadržava pravo uvida u

izvornik dokumenata.

(3) Vrtić zadržava pravo da, radi pojašnjenja ili utvrđivanja određene prednosti, od Roditelja zatraži dodatne isprave, odnosno da, uz pisanu privolu Roditelja, koja je sastavni dio Zahtjeva za upis, sam provjeri činjenice vezane za ostvarivanje prednosti.

## II. II. SKRAĆENI UPIS

Članak 14.

1. Roditelj djeteta koje je upisano u prethodnoj pedagoškoj godini dužan je u upisnom roku predati Zahtjev za nastavak korištenja usluga (u daljnjem tekstu: Zahtjev za nastavak) za svaku sljedeću pedagošku godinu u kojoj će nastaviti koristiti usluge Vrtića.

1. Obrazac Zahtjeva za nastavak može se preuzeti na mrežnim stranicama Vrtića ili osobno u Vrtiću.

(3) Ukoliko Zahtjev za nastavak nije podnesen u upisnom roku, smatra se da ne postoji potreba daljnjeg korištenja usluga Vrtića te se dijete ispisuje najkasnije s 31. kolovozom tekuće godine.

(4) Ako roditelj na dan 31. kolovoza tekuće pedagoške godine ima nepodmireno dugovanje na ime naknade za usluge Vrtića za dva ili više mjeseci te pedagoške godine, Vrtić ima pravo odbiti upisati dijete u sljedeću pedagošku godinu.

III. RAD POVJERENSTVA ZA PROVEDBU UPISA

Članak 15.

1. Postupak upisa provodi Povjerenstvo za provedbu upisa (u daljnjem tekstu: Povjerenstvo).

1. Povjerenstvo imenuje i razrješuje ravnatelj Vrtića.

1. Povjerenstvo čine ravnatelj, stručni suradnik i odgojitelj.

#  V. OBJAVA REZULTATA

Članak 16.

1. Povjerenstvo utvrđuje prijedlog Liste reda prvenstva na temelju zaprimljenih prijava na način definiran člankom 12. ovog Pravilnika.

1. Lista reda prvenstva objavljuje se na oglasnoj ploči Vrtića i na web stranici vrtića.

1. Lista reda prvenstva prikazuje se abecednim redom imena i prezimena djece (ili brojčanom oznakom koja će biti dodijeljena roditelju).

Članak 17.

1. Roditelj ima pravo prigovora na Listu reda prvenstva u djelu koji se odnosi na njegovo

dijete u roku od 5 radnih dana od objave Liste reda prvenstva.

1. Prigovor se u pisanom obliku podnosi Upravnom vijeću Vrtića, a dostavlja se putem

pošte, osobnom dostavom u Vrtić ili putem elektroničke pošte.

Članak 18.

1. Odluku o prigovoru donosi Upravno vijeće Vrtića u roku od 5 radnih dana od dana primitka prigovora.

1. Upravno vijeće može:

- odbaciti prigovor kao nepravodoban ili podnesen od neovlaštene osobe,

- odbiti prigovor kao neosnovan i potvrditi rezultate upisa,

 - prihvatiti prigovor i izmijeniti Listu reda prvenstva.

1. Odluku o prigovoru u pisanom obliku dostavlja se Roditelju u zatvorenoj omotnici, odnosno, putem elektroničke pošte.

1. Ukoliko je Roditelj nedostupan, Odluka o prigovoru će se u zatvorenoj omotnici izvjesiti na oglasnu ploču Vrtića s naznakom da se time smatra da je dostava izvršena.

1. Odluka Upravnog vijeća vrtića iz stavka 1. ovog članka je konačna.

Članak 19.

 (1) Nakon isteka roka za prigovor i donošenja odluke o istome, Upravno vijeće vrtića, donosi Odluku o konačnim rezultatima upisa koja se objavljuje na oglasnoj ploči vrtića te započinje prijem novoupisane djece u Vrtić.

Članak 20.

1. Djeca koja temeljem objavljenog natječaja i primjenom bodovnih kriterija nisu upisana u Vrtić vode se na Listi čekanja te će temeljem dobivenih bodova ostvarivati pravo upisa tijekom godine, ukoliko se oslobode mjesta u dobno odgovarajućoj odgojnoj skupini.

1. Djecu s Liste čekanja upisuje Povjerenstvo Vrtića, a o čemu je ravnatelj dužan obavijestiti Upravno vijeće na sljedećoj sjednici.

Članak 21.

 (1) Djeca koja do 15. rujna tekuće godine ne navrše godinu dana stavljaju se na Listu čekanja.

Članak 22.

(1) Prijave za upis zaprimljene nakon zaključenja natječaja za upis stavljaju se na kraj Liste

čekanja, a prema zbroju bodova na osnovu kriterija iz članka 12. ovog Pravilnika.

#  VI. PRIJEM NOVOUPISANE DJECE

Članak 23.

1. Prije uključivanja djeteta u odgojno - obrazovni program Roditelj je obvezan uz prisutnost djeteta obaviti inicijalni razgovor i potpisati s Vrtićem Ugovor o međusobnim pravima i obavezama (u daljnjem tekstu: Ugovor).

1. Inicijalnom razgovoru obvezno prisustvuje dijete, barem jedan od Roditelja i stručni tim Vrtića.

1. Oba roditelja primljenog djeteta obvezna su potpisati Ugovor iz stavka 1. ovog članka najkasnije dan prije dana u kojem dijete ostvaruje pravo polaska djeteta u Vrtić. Dijete se smatra upisanim u Vrtić tek od dana potpisa tog ugovora. U slučaju da Roditelji bez opravdanog razloga ne potpišu Ugovor u navedenom roku ni nakon naknadnog poziva Vrtića, dijete se briše s liste upisane djece.
2. Iznimno od odredbe stavka 3. ovog članka, dijete će se smatrati upisanim i u slučaju da Ugovor potpiše samo jedan roditelj ako je drugi roditelj privremeno onemogućen potpisati ugovor (zbog odsutnosti i sl.). U tom slučaju roditelj koji nije potpisao Ugovor, isti mora potpisati odmah po prestanku postojanja okolnosti zbog kojih nije bio u mogućnosti potpisati ugovor.
3. Iznimno od odredbe stavka 3. ovog članka, u slučaju postojanja samostalnog skrbništva nad djetetom, Ugovor iz stavka 1. ovog članka potpisuje samo jedan roditelj – samostalni skrbnik.

1. Ugovori između Vrtića i Roditelja o međusobnim pravima i obavezama se potpisuju u administrativno - računovodstvenoj službi Vrtića u dva primjerka.

(7) Ugovor iz stavka 1. ovog članka potpisuje se na određeno vrijeme važenja i to za period od 1. rujna tekuće kalendarske godine do 31. kolovoza sljedeće kalendarske godine.

(8) Obveza potpisa ugovora prije početka tekuće pedagoške godine definirana ovim člankom odnosi se i na djecu upisanu temeljem postupka skraćenog upisa.

Članak 24.

1. Za dijete s teškoćama u razvoju provodi se pedagoška opservacija u trajanju od 3 (tri) mjeseca. O duljini dnevnog odnosno tjednog boravka djeteta u Vrtiću za vrijeme opservacije odlučuje opservacijski tim u dogovoru s Roditeljem.

1. Pedagoška opservacija može se u opravdanim razlozima odlukom opservacijskog tima produljiti. Odluku o produljenju opservacije donosi ravnatelj.

1. Duljinu trajanja boravka u odgojnoj skupini nakon pedagoške opservacije određuje u svakom pojedinom slučaju opservacijski tim zavisno o psihofizičkom statusu i potrebama djeteta.

1. Opservacijski tim čine stručni suradnici i odgojitelji skupine.

#  VII. NAPLATA USLUGA VRTIĆA

Članak 25.

1. Usluge vrtića naplaćuju se sukladno Odluci o ekonomskoj cijeni usluga Dječjeg vrtića „Poneštrica“ donesenoj od osnivača.
2. Oba roditelja solidarno su odgovorna za plaćanje naknade za usluge vrtića.

 VIII. PROMJENA ORGANIZACIJE PROGRAMA ILI ODGOJNO - OBRAZOVNE SKUPINE

Članak 26.

(1) Vrtić može zbog uvjeta rada, organizacije djelatnosti, primjene pedagoških standarda ili drugih izvanrednih okolnosti te organiziranja odgojnih skupina premjestiti dijete u drugu odgojnu - obrazovnu skupinu ili formirati novu odgojnu - obrazovnu skupinu.

#  IX. ISPIS ILI PROMJENA PROGRAMA DJECE

Članak 27.

1. Roditelji mogu ispisati dijete pisanim Zahtjevom za ispis (Ispisnica) uz potpis oba roditelja, odnosno uz potpis samo jednog roditelja – samostalnog skrbnika u slučaju postojanja samostalnog skrbništva. Roditelji su dužni o namjeri ispisa obavijestiti odgojitelja i potpisati Ispisnicu, najkasnije zadnjeg radnog dana u mjesecu za naredni mjesec. Ispisnica se predaje administrativno računovodstvenoj službi Vrtića.

1. Jednom ispisano dijete u slučaju novog podnošenja Prijave za upis, ponovno prolazi redovni upisni postupak sa svim dokazivanjima reda prvenstva te se stavlja na Listu čekanja.

(3) Ako roditelj u bilo kojem trenutku ima nepodmireno dugovanje na ime naknade za usluge Vrtića za dva ili više mjeseci, Vrtić ima pravo samostalno donijeti odluku o ispisu djeteta s prvim danom sljedećeg kalendarskog mjeseca nakon dana donošenja te odluke.

(4) Vrtić ima pravo samostalno donijeti odluku o ispisu djeteta s prvim danom sljedećeg kalendarskog mjeseca nakon dana donošenja te odluke i u slučaju kršenja obveza preuzetih Ugovorom iz članka 23. stavka 1. ovog Pravilnika.

(5) U slučaju ispisa opisanog u ovom članku, od dana ispisa prestaju sva prava i obveze ugovornih strana iz ugovora opisanog člankom 23. ovog Pravilnika.

(6) Odluku o ispisu djeteta iz razloga navedenih ovim člankom donosi ravnatelj.

#  X. PRIJELAZNE I ZAVRŠNE ODREDBE

Članak 28.

(1) Ovaj Pravilnik donosi Upravno vijeće Vrtića.

Članak 29.

(1) Ovaj Pravilnik stupa na snagu osmog dana od dana objave na oglasnoj ploči Vrtića, a objavit će se na službenim stranicama Vrtića.

Klasa: 000-01/22-01/2

Urbroj: 2170/01-54-12-22-2

Kostrena, 27. travnja 2022.g.

 Predsjednik Upravnog vijeća

 Dječjeg vrtića „Poneštrica“:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tamara Zron

Ovaj Pravilnik objavljen je na oglasnoj ploči Vrtića dana \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ i stupio je na snagu dana\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_